Aktuálne informácie – september 2026
Prehľad kľúčových informácií, metodických materiálov a usmernení pre materské, základné a stredné školy pred začiatkom nového školského roka 2026/2027.

Využite aplikáciu „Kroky k zmenám v našej škole“
Každá škola je na svojej vlastnej ceste. Preto bola pripravená aplikácia Kroky k zmenám v našej škole, ktorá pomáha školám zhodnotiť svoju pripravenosť, identifikovať silné stránky a naplánovať ďalšie kroky.
Odporúčame využiť aplikáciu počas prípravných dní ako spoločný nástroj na plánovanie rozvoja školy a pedagogického tímu.
Viac na stránke:  Učíme - metodický portál - KROKY K ZMENÁM V NAŠEJ ŠKOLE
Tvorba nových učebných osnov nemusí byť zložitá 
Školy majú pri tvorbe vlastného vzdelávacieho programu väčšiu slobodu a možnosť zohľadniť svoje špecifiká, potreby žiakov aj víziu školy.
Na metodickom portáli Učíme nájdete:
· Aplikáciu na tvorbu učebných osnov
· Ukážkové školské vzdelávacie programy
· Príklady dobrej praxe škôl, ktoré úspešne zavádzajú reformu už od roku 2023
Aktuálne do aplikácie na tvorbu učebných osnov pribudla nová AI funkcionalita:
AI asistent Eduard, natrénovaný na metodických materiáloch a sprievodcoch k novému kurikulu, vám pomôže porozumieť princípom kurikulárnej reformy a poradí pri plánovaní vyučovania.
Viac na stránke: Metodický portál Učíme
Objavte nové metodické materiály pre moderné vyučovanie
Kurikulárna reforma prináša nové možnosti, ako rozvíjať potenciál každého žiaka. Odporúčame vám preštudovať si najmä:
· tematické dni a rozvoj prierezových gramotností,
· metodické príručky pre jednotlivé vzdelávacie oblasti,
· podporu pre vzdelávanie žiakov so ŠVVP,
· materiály k inkluzívnemu vzdelávaniu.

Tieto zdroje pretavujú ciele nového kurikula do konkrétnych aktivít a postupov využiteľných v každodennej pedagogickej praxi.
Viac na stránke:  Metodické príručky – Učíme
Dodatok č. 5: Všetko dôležité na jednom mieste
Na metodickom portáli nájdete prehľadne spracované informácie, ktoré vám pomôžu orientovať sa v aktuálnych úpravách Štátneho vzdelávacieho programu. K dispozícii sú:
záznamy webinárov, praktické prevodníky, odpovede na najčastejšie otázky škôl. 
Vďaka nim môžete jednoducho overiť, že vaša škola postupuje v súlade s aktuálnymi usmerneniami.
Viac na stránke:  Príprava na začiatok školského roka 2026/2027 – Dodatok č. 5
Profesijný rozvoj dostupný pre každého učiteľa
Kvalitná reforma stojí na kvalitnej podpore učiteľov. Preto sú na portáli Učíme dostupné bezplatné online kurzy, ktoré pomáhajú lepšie porozumieť zmenám a preniesť ich do vyučovania.

Vybrať si môžete z týchto tém:
· Kurikulárna reforma: Prípravka 
· Kľúčové zmeny v kurikule základného vzdelávania. 
· Východiská inkluzívneho vzdelávania
· Ako tvoriť inkluzívnu prax
· Kľúčové zmeny vo vzdelávacích oblastiach
Kurzy môžete absolvovať vlastným tempom podľa svojich potrieb a záujmu.
Viac na stránke: Online kurzy – Kurikulárna reforma
Personalizovaná podpora priamo v regiónoch
Zmeny na školách sprevádza podpora – učitelia a riaditelia majú k dispozícii systém pomoci, ktorý sa postupne rozširuje a reaguje na ich potreby. Kľúčovým prvkom podpory v novom školskom roku budú regionálne EduHuby, ktoré poskytujú školám odbornú pomoc priamo v ich prirodzenom prostredí, sprevádzajú ich pri zavádzaní zmien, reagujú na ich konkrétne potreby a prepájajú školy navzájom.
Podpora funguje na štyroch úrovniach:
1. Kvalitné materiály – na portáli Učíme nájdete metodické materiály k jednotlivým vzdelávacím oblastiam a predmetom vrátane príkladov hodín a spôsobov hodnotenia, ukážkové vzdelávacie programy, online kurzy a webináre.
2. Krajské tímy expertov – na každom krajskom pracovisku NIVaM fungujú tímy, ktoré školia učiteľov a poskytujú odborné poradenstvo pri zavádzaní zmien.
3. Nová forma personalizovanej podpory škôl – EduHuby – pôsobia v nich skúsení učitelia, riaditelia, odborníci a akademici z regiónu, ktorí školám poskytujú mentoring a vzdelávanie šité na mieru.
4. Digitálna aplikácia na tvorbu učebných osnov – Osnovy si môžu učitelia „vyklikať“ z digitálnej verzie štátneho vzdelávacieho programu alebo prevziať šablónu z ukážkových školských vzdelávacích programov.
Viac na stránke: Zoznam poskytovateľov EduHubov – minedu.sk
Čo je potrebné urobiť v RISe
Aby bol návrat do školy a práca v RISe čo najjednoduchšia, prosíme vás o tieto tri kroky:
1. Ukončite žiakov, ktorí už na vašej škole určite skončili.
Ak ste ešte neposlali ukončenie žiakom, ktorí už u vás naisto skončili štúdium (predškoláci, deviataci, žiaci končiacich ročníkov a pod.), urobte tak čo najskôr. Výnimkou sú žiaci, ktorí absolvujú komisionálne skúšky – ich status odošlite až vtedy, keď budete vedieť, kde budú pokračovať v budúcom školskom roku.
2. Údaje za školský rok 2026/2027 zatiaľ neposielajte.
Nových žiakov zašlite do RIS až po ich reálnom nástupe 1. septembra. Zber údajov za nový školský rok sa začína 15. septembra. Dovtedy preto aktualizačné dávky nemusíte posielať. Ak ich potrebujete použiť na overenie a odstránenie chýb, môžete tak urobiť.
3. Ak po prvýkrát otvárate 5. ročník, oznámte to regionálnemu úradu školskej správy.
Ak ste neplnoorganizovaná škola a od septembra po prvýkrát otvárate 5. ročník, nahláste túto informáciu bezodkladne príslušnému RUŠS. 
Viac na stránke: Portál rezortného informačného systému RIS
  Možnosti dokončenia základného vzdelania
Od 1. januára 2026 platia nové možnosti, ako možno po skončení plnenia povinnej školskej dochádzky získať primárne alebo nižšie stredné vzdelanie.
Tzv. druhošancové vzdelávanie je určené najmä pre osoby, ktoré nezískali primárne alebo nižšie stredné vzdelanie, ako aj pre vybraných žiakov so zdravotným znevýhodnením.
Možnosti zahŕňajú:
· program vzdelávania na získanie primárneho vzdelania,
· riadne ukončenie ôsmeho alebo deviateho ročníka základnej školy,
· externé testovanie na účel získania nižšieho stredného vzdelania,
· program vzdelávania na získanie nižšieho stredného vzdelania,
· vzdelávanie v učebnom odbore strednej odbornej školy poskytujúcom nižšie stredné odborné vzdelanie.
Program na získanie primárneho vzdelania sa začne realizovať najskôr v školskom roku 2027/2028. Prihlášky bude možné podávať od 1. septembra 2026 do 15. februára 2027.
Viac informácií, podmienky jednotlivých postupov a vzory žiadostí nájdete na stránke Ministerstva školstva, výskumu, vývoja a mládeže SR.
Aktualizované informácie 
Výsledky projektov - Pilotovanie zmien v príprave učiteľov slovenského jazyka
Z prostriedkov Plánu obnovy a odolnosti boli v rokoch 2024 – 2026 v rámci pilotovania zmien v príprave učiteľov realizované dva projekty zamerané na skvalitnenie prípravy budúcich učiteľov slovenského jazyka pre školy s vyučovacím jazykom maďarským. Projekty prepájali výskum, tvorbu metodických materiálov a vysokoškolských učebníc, pilotné overovanie vysokoškolských predmetov a šírenie poznatkov.
Oba projekty vychádzajú z koncepcie vyučovania slovenského jazyka ako druhého jazyka a podporujú diferencovaný, komunikačne orientovaný prístup, ktorý rešpektuje jazykové a sociálne prostredie žiakov. Výsledky potvrdzujú potrebu metodickej podpory, tvorby odborných a diagnostických materiálov a kvalitnej prípravy učiteľov v oblasti výučby slovenského jazyka ako druhého jazyka v školách s vyučovacím jazykom národnostnej menšiny.
Na tejto stránke sú zverejnené hlavné výstupy, odporúčania a publikácie oboch projektov.
Výsledky projektov – Pilotovanie zmien v príprave učiteľov slovenského jazyka (minedu.sk)
Aktualizované vzory dvojjazyčných tlačív pre národnostné školstvo
V školách s vyučovacím jazykom národnostnej menšiny a v triedach s vyučovacím jazykom národnostnej menšiny sa pedagogická dokumentácia v súlade so školským zákonom vedie dvojjazyčne, a to v štátnom jazyku a v jazyku príslušnej národnostnej menšiny.
Ministerstvo školstva, výskumu, vývoja a mládeže SR zverejnilo na Edičnom portáli aktualizované vzory dvojjazyčných tlačív určených pre školy a školské zariadenia s vyučovacím jazykom národnostnej menšiny. Formuláre zohľadňujú platné právne predpisy aj aktuálne potreby školskej praxe. Dvojjazyčné verzie sa zároveň priebežne dopĺňajú a aktualizujú v nadväznosti na zmeny slovenských vzorov formulárov.
Vzory tlačív sú dostupné na Edičnom portáli: https://edicnyportal.iedu.sk/forms



